B4-0736/98

Päätöslauselma Vietnamin tilanteesta ja Doàn Viêt Hoatin, Nguyen Dan Quen ja Thich Khong Tanhin tapauksista

Euroopan parlamentti, joka

A. on erittäin huolestunut lähes 20 vuotta mielipiteensä vuoksi vangittuna olleen Doàn Viêt Hoatin terveydentilasta,

B. palauttaa mieleen, että Doàn Viêt Hoat joutui olemaan vankilassa 12 vuotta ilman tuomiota ja että vuonna 1988 hänet pidätettiin uudelleen hänen julkaistuaan kommunistihallitusta kritisoivia artikkeleita ja vuonna 1993 hänet tuomittiin 15 vuodeksi vankeuteen ja viideksi vuodeksi kotiarestiin,

C. pitää valitettavana, että vuoden 1993 jälkeen Doàn Viêt Hoatia on pidetty vangittuna viidessä eri paikassa ja että hänen elinolonsa työleireillä ovat jatkuvasti huonontuneet,

D. on huolestunut myös vuonna 1991 tuomitun Nguyen Dan Quen terveydentilasta; hänet tuomittiin täysin epäoikeudenmukaisessa oikeudenkäynnissä 20 vuodeksi vankeuteen «kansanhallituksen kaatamisyrityksestä»,

E. pitää valitettavana, että useat poliittiset vangit Vietnamissa ovat edelleen vangittuina ns. mielipiderikoksista,

F. tuomitsee yleisen käytännön järjestää epäoikeudenmukaisia oikeudenkäyntejä, joissa puolustuksen oikeuksia ei kunnioiteta lainkaan,

G. pitää huolestuttavana Vietnamissa vangittuina olevien ja etenkin uudelleenkoulutusleireillä olevien erittäin ankaria oloja,

H. palauttaa mieleen, että perusvapaudet ja ihmisoikeudet ovat edelleen «kansallisen turvallisuuden» puolustamista koskevan periaatteen alaisia, ja korostaa 14. huhtikuuta 1997 annetun määräyksen 31/CP, jolla annettiin lupa tuomita valtion turvallisuuden kannalta vaarallisiksi katsotut ihmiset ilman syytettä ja ilman oikeudenkäyntiä jopa kahdeksi vuodeksi vankeuteen, olevan perustuslain vastainen,

I. ottaa huomioon, että määräys 31/CP koskee tällä hetkellä esimerkiksi intellektuelli Nguyen Xuân Tua (alias Ha Si Phu), kirjailija Tieu Dao Bao Cua ja runoilija Bui Minh Quocia ja että turvallisuusjoukot tarkkailevat heitä tiukasti,

J. tuomitsee käytännön, jonka mukaan sellaisia uskontoja, joita kommunistinen hallinto ei ole tunnustanut, pyritään syrjimään ja tukahduttamaan,

K. ottaa huomioon virallisiin tiedotusvälineisiin mielivaltaisesti valtion turvallisuuden nimissä kohdistetun sensuurin ja riippumattomien tiedotusvälineiden kieltämisen,

L. korostaa, että Vietnamin yhdistyneeseen buddhalaiskirkkoon kuuluvan munkin Thich Khong Tanhin, joka oli järjestänyt humanitaarista apua tulvien uhrien pelastamiseksi, pidättäminen ja tuomitseminen oli laitonta; hänet tuomittiin 20 muun kanssa useammaksi vuodeksi vankeuteen, koska he olivat «sabotoineet solidaarisuuspolitiikkaa» ja «hyötyneet demokraattisesta vapaudesta ja oikeuksista valtion, yhteiskunnallisen organisaation ja kansalaisten etujen vastaisesti»,

M. on erittäin huolestunut useilla Vietnamin eri alueilla esiintyneiden, kommunistisen hallinnon vastaisten mielenosoitusten lisääntymisestä, korkeasta veroasteesta ja korkeista maahinnoista ja tuomitsee sen, että sotilaat ja poliisit tukahduttavat mielenosoitukset väkivaltaisesti,

N. ottaa huomioon erityisen suuren määrän (34) rikoksia, joista saa kuolemanrangaistuksen, sekä sen, että Vietnamin sosialistisen tasavallan viranomaiset käyttävät sitä yhä useammin,

O. palauttaa mieleen, että ainoastaan huomattaviin poliittisiin ja taloudellisiin uudistuksiin perustuva politiikka, joka takaa täysimääräisesti oikeusvaltion luomisen ja talouden avautumisen markkinoille ja kilpailulle, voi myötävaikuttaa Vietnamin sosialistisessa tasavallassa vallitsevan vakavan tilanteen asteittaiseen laukaisemiseen;

Euroopan parlamentti, joka

1. Pyytää Vietnamin sosialistisen tasavallan viranomaisia perumaan välittömästi Doàn Viêt Hoatin, Nguyen Dan Quen ja Thich Khong Tanhin sekä heidän ystäviensä tuomiot ja vapauttamaan heidät samoin kuin muut mielipidevangit;

2. Pyytää, että Vietnamin yhdistyneen buddhalaiskirkon uskonnollisiin johtajiin kuuluvien Thich Huyen Quangin ja Thich Quang Don kotiaresti lopetetaan;

3. Pyytää Vietnamin viranomaisia lopettamaan määräyksen 31/CP soveltamisen ja kaikki ihmisiin, muun muassa Ha Si Phuhun, Tieu Dao Bao Cuhun ja Bui Minh Quociin, kohdistettavat tukahduttamistoimet;

4. Pyytää sulkemaan välittömästi kaikki ideologiset uudelleenkoulutusleirit ja poistamaan laista mielipiderikokset;

5. Palauttaa Vietnamin viranomaisten mieleen, että mielipiteen- ja lehdistönvapaus ovat tarpeellisia edellytyksiä Vietnamin taloudelliselle ja yhteiskunnalliselle kehitykselle ja että vapaat tiedotusvälineet on hyväksyttävä;

6. Pyytää Vietnamin sosialistisen tasavallan hallitusta aloittamaan poliittisen ja taloudellisen uudistusprosessin, jonka tarkoituksena on todellisen oikeusvaltion ja avoimen talouden luominen, josta kaikki Vietnamin kansalaiset voivat päästä osallisiksi;

7. Palauttaa Vietnamin viranomaisten mieleen, että oppositiotoiminta ja hallituksen politiikkaan kohdistuva kritiikki ovat osa yksilön perusvapauksia eikä niitä tästä syystä voida missään tapauksessa katsoa rikoksiksi;

8. Pyytää Vietnamin sosialistisen tasavallan hallitusta kumoamaan välittömästi päätöksen CP/31 ja kaikki lait, joissa perusvapaudet alistetaan kansallisen turvallisuuden puolustamiselle;

9. Palauttaa Vietnamin viranomaisten mieleen, että EU:n ja Vietnamin sosialistisen tasavallan välinen yhteistyösopimus perustuu ihmisoikeuksien ja demokratian kunnioittamiselle;

10. Pyytää Vietnamin viranomaisia aloittamaan välittömästi oikeusjärjestelmän uudistamisen siten, että sen riippumattomuus ja avoimuus sekä yksilön perusoikeuksien kunnioittaminen taataan;

11. Pyytää neuvostoa ja komissiota tekemään ihmisoikeuksien kunnioittamisesta ja edistämisestä prioriteetin suhteissa Vietnamin sosialistisen tasavallan kanssa;

12. Pyytää Vietnamin sosialistisen tasavallan hallitusta takaamaan eri uskontokuntien täysimääräisen vapauden;

13. Kehottaa puhemiestään välittämään tämän päätöslauselman neuvostolle, komissiolle ja Vietnamin sosialistisen tasavallan hallitukselle.